Source: http://www.socpoist.sk/aktuality/19892c?set_subframe=blind
Timestamp: 2013-05-21 15:13:04+00:00

Document:
Informácia o nároku na príplatok k dôchodku politickým väzňom 03.11.2008	Podľa § 2 ods. 1 a 2 zákona č. 272/2008 Z. z., ktorým sa mení a dopĺňa zákon č. 274/2007 Z. z. o príplatku k dôchodku politickým väzňom
Zákonom č. 272/2008 Z. z., ktorým sa mení a dopĺňa zákon č. 274/2007 Z. z. o príplatku k dôchodku politickým väzňom, sa od 1. januára 2009 rozširuje okruh osôb oprávnených na príplatok k dôchodku politickým väzňom (ďalej len „príplatok“). Sociálna poisťovňa je príslušná rozhodnúť o nároku na príplatok vždy vtedy, ak je platiteľom dôchodku, ku ktorému príplatok patrí.
Od 1. januára 2009 nárok na príplatok vzniká za predpokladu splnenia ďalších zákonom určených podmienok aj tým politickým väzňom, ktorí boli aspoň tri mesiace zaradení do vojenských táborov nútených prác, do táborov nútených prác alebo boli protiprávne násilne odvlečení do Zväzu sovietskych socialistických republík, ako aj osobám pozostalým po nich.
Poberateľom dôchodkov, ktorí podľa údajov evidovaných Sociálnou poisťovňou môžu spĺňať podmienky nároku na príplatok, zašle Sociálna poisťovňa v priebehu prvej polovice novembra písomné informácie o podmienkach nároku a spôsobe uplatnenia nároku na príplatok. Súčasťou informácie bude aj tlačivo žiadosti o príplatok.
Od 1. januára 2009 sa politickým väzňom na účely nároku na príplatok k dôchodku politického väzňa rozumie aj fyzická osoba, ktorá v období od 25. februára 1948 do 31. decembra 1989 bola: aspoň tri mesiace protiprávne násilne odvlečená do bývalého Zväzu sovietskych socialistických republík a do táborov, ktoré mal bývalý Zväz sovietskych socialistických republík zriadené v iných štátoch v rokoch 1944 až 1946, ak bola odškodnená podľa § 2 zákona Slovenskej národnej rady č. 319/1991 Zb. o zmiernení niektorých majetkových a iných krívd a o pôsobnosti orgánov štátnej správy Slovenskej republiky v oblasti mimosúdnych rehabilitácií v znení neskorších predpisov, alebo aspoň tri mesiace zaradená do vojenských táborov nútených prác a spĺňa podmienku, že je politickým väzňom podľa § 6 zákona č. 219/2006 Z. z. o protikomunistickom odboji, to znamená, že jej bol priznaný jednorazový peňažný príspevok podľa zákona č. 726/2004 Z. z. o poskytnutí jednorazového peňažného príspevku osobám zaradeným v rokoch 1948 až 1954 do vojenských táborov nútených prác a pozostalým manželkám po týchto osobách v znení neskorších predpisov, alebo aspoň tri mesiace zaradená do táborov nútených prác rozhodnutím podľa zákona č. 247/1948 Zb. o táboroch nútenej práce a zaradení do pracovného tábora podľa nariadenia Slovenskej národnej rady č. 7/1948 Zb. o zriadení pracovných útvarov, ktoré boli zrušené podľa § 17 ods. 1 zákona č. 87/1991 Zb. o mimosúdnych rehabilitáciách. Nárok na výplatu príplatku k dôchodku politickým väzňom podľa § 2 zákona č. 274/2007 Z. z. v znení zákona č. 272/2008 Z. z. vznikne
politickému väzňovi, ktorému sa vypláca starobný, predčasný starobný alebo invalidný dôchodok, alebo pozostalej osobe po politickom väzňovi, ktorej sa vypláca vdovský, vdovecký alebo sirotský dôchodok. Pozostalou osobou na tieto účely sa rozumie vdova, vdovec alebo sirota, a to aj vtedy, ak im bolo priznané odškodnenie po politickom väzňovi, pretože politický väzeň ku dňu odškodnenia už nežil. Nárok na príplatok k dôchodku politickým väzňom uvedeným osobám však vznikne len vtedy, ak ku dňu podania žiadosti o príplatok k dôchodku politickým väzňom sú štátnymi občanmi Slovenskej republiky. Suma príplatku k dôchodku politického väzňa podľa § 3 ods. 1 zákona č. 274/2007 Z. z. v znení zákona č. 272/2008 Z. z. je 60 Sk, čo po prepočítaní konverzným kurzom (1 EUR = 30,1260 SKK) sú 2 EUR za každých 30 dní zaradenia do táborov nútených prác, vojenských táborov nútených prác alebo protiprávneho násilného odvlečenia do bývalého Zväzu sovietskych socialistických republík a do táborov, ktoré mal bývalý Zväz sovietskych socialistických republík zriadené v iných štátoch. Za obdobie zaradenia do táborov nútených prác, vojenských táborov nútených prác alebo protiprávneho násilného odvlečenia do bývalého Zväzu sovietskych socialistických republík a do táborov, ktoré mal bývalý Zväz sovietskych socialistických republík zriadené v iných štátoch v rozsahu kratšom ako 30 dní patrí suma úmerne znížená podľa počtu dní.
Suma príplatku k vdovskému a vdoveckému dôchodku pozostalej osoby po politickom väzňovi je 60 % zo sumy príplatku k dôchodku politického väzňa. Suma príplatku k sirotskému dôchodku je 40 % zo sumy príplatku k dôchodku politického väzňa.
Ak spĺňate vyššie uvedené podmienky nároku na príplatok k dôchodku politického väzňa, môžete požiadať o príplatok k dôchodku politickým väzňom pripojenou žiadosťou. Pokiaľ máte pochybnosti, či podmienky nároku na túto dávku spĺňate, s požiadavkou o bližšie informácie sa môžete obrátiť písomne, ale aj osobne na zamestnancov Sociálnej poisťovne.
Tlačivo žiadosti o príplatok k dôchodku politickým väzňom je k dispozícii aj na web stránke Sociálnej poisťovne, ako aj vo všetkých pobočkách Sociálnej poisťovne. Nárok na výplatu príplatku k dôchodku politickým väzňom podľa § 4 ods. 3 zákona č. 274/2007 Z. z. vzniká odo dňa podania žiadosti oprávnenou osobou, najskôr však od 1. januára 2009. Aby uvedený príplatok k dôchodku politickým väzňom mohol byť vyplácaný od 1. januára 2009, zašlite vyplnenú žiadosť na adresu Sociálnej poisťovne, ústredie, Ul. 29. augusta č. 8-10, 813 63 BRATISLAVA, najneskôr 1. januára 2009. Neskoršie predloženie žiadosti bude mať za následok, že príplatok k dôchodku politickým väzňom nebude môcť byť priznaný od 1. januára 2009, ale najskôr odo dňa predloženia žiadosti.
Zákon č. 272/2008 Z. z. nadobudne účinnosť 1. januárom 2009, preto rozhodnúť o nároku na príplatok k dôchodku a vyplatiť priznaný príplatok k dôchodku môže Sociálna poisťovňa najskôr od 1. januára 2009. Žiadosť o príplatok k dôchodku polického väzňa, ktorý bol protiprávne násilne odvlečený, zaradený do vojenského tábora nútených prác, do tábora nútených prác a pozostalej osoby « Späť

References: § 2
 § 2
 § 6
 § 17
 § 2
 § 3
 § 4